ຜູ້ແທນລັດຖະສະພາ ເອເຊຍ-ຢູໂຣບ ປະຊຸມກັນ ຢູ່ວຽງຈັນ
ກອງປະຊຸມໄດ້ສຸມໃສ່ ການຊອກຫາຊ່ອງທາງ ຮັບປະກັນ ຄວາມໝັ້ນຄົງດ້ານສະບຽງອາຫານ, ເພີ້ມທະວີການຄຸ້ມຄອງ ໜີ້ສາທາລະນະ ເພື່ອການພັດທະນາແບບຍືນຍົງ ແລະອື່ນໆ.
ກອງປະຊຸມການເປັນຄູ່ຮ່ວມພາຄີລັດຖະສະພາເອເຊຍ-ຢູໂຣບ ຫຼື ASEP ຄັ້ງທີ 7 ເປັນເວລາ 2 ມື້ ຢູ່ນະຄອນຫຼວງວຽງຈັນ ໄດ້ ສິ້ນສຸດລົງຢ່າງເປັນທາງການແລ້ວໃນວັນພະຫັດມື້ນີ້ ກອງປະຊຸມການເປັນຄູ່ຮ່ວມພາຄີລັດຖະສະພາເອເຊຍ-ຢູໂຣບ ຫຼື ASEP ຄັ້ງທີ 7 ໄດ້ເລີ້ມຂຶ້ນທີ່ນະຄອນວຽງຈັນໃນວັນພຸດ ວານນີ້ ເພື່ອສົນທະນາຫາລືກ່ຽວກັບຄວາມໝັ້ນຄົງທາງດ້ານ ອາຫານການຄຸ້ມຄອງໜີ້ສາທາລະນະແລະການພັດທະນາແບບ ຍືນຍົງ ມີພວກຜູ້ແທນຫຼາຍຮ້ອຍຄົນ ຈາກປະເທດສະມາຊິກ ທັງເອເຊຍແລະຢູໂຣບ ຕະຫຼອດທັງລັດຖະສະພາຢູໂຣບແລະ 3 ອົງການຈັດຕັ້ງສາກົນເຂົ້າຮ່ວມນຳ ໃນຄຳປາໄສເປີດກອງປະຊຸມມື້ວານນີ້ ທ່ານນາງປານີ ຢາທໍຕູ້ ປະທານກອງປະຊຸມພ້ອມທັງເປັນປະທານສະພາແຫ່ງຊາດສປປ ລາວ ກໍໄດ້ເວົ້າເຖິງການ ພວກທີ່ເຂົ້າຮ່ວມກອງປະຊຸມຈະເພັ່ງເລັງໃສ່ການຊອກຫາຊ່ອງທາງຮ່ວມກັນ ເພື່ອຮັບປະ ກັນຄວາມໝັ້ນຄົງດ້ານສະບຽງອາຫານໃນເງື່ອນໄຂຂອງການປ່ຽນແປງດິນຟ້າອາກາດ ໃນປັດຈຸບັນ ການເພີ້ມທະວີການຄຸ້ມຄອງໜີ້ສາທາລະນະເພື່ອການພັດທະນາແບບຍືນຍົງ ການເປັນຄູ່ຮ່ວມເອເຊຍຢູໂຣບໃນການເພີ້ມ ທະວີການມີສ່ວນຮ່ວມຂອງສັງຄົມເພື່ອຄຸ້ມ ຄອງໄພພິບັດ ໃນກອງປະຊຸມທີ່ນະຄອນວຽງຈັນເທື່ອນີ້ ຍັງມີການຮັບເອົາອອສເຕຣເລຍ ນິວຊີ ແລນ ມຽນມາ ແລະຣັດເຊຍເຂົ້າເປັນສະມາຊິກໃໝ່ຂອງລັດຖະສະພາເອເຊຍຢູໂຣບນຳດ້ວຍ ຫຼັງຈາກຮັບເອົາສະມາຊິກໃໝ່ກອງປະຊຸມຮ່ວມລັດຖະສະພາເອເຊຍຢູໂຣບ ມີສະມາຊິກ ທັງໝົດ 47 ຮວມທັງ 16 ປະເທດໃນເຂດເອເຊຍ 28 ປະເທດໃນຢູໂຣບ 2 ປະເທດໃນ ທະວີບໂອເຊອາເນຍແລະລັດຖະສະພາຢູໂຣບ ນອກນັ້ນຍັງມີປະເທດສັງເກດການ 3 ປະເທດ ປະກອບດ້ວຍບັງກລາແດັສ ນໍເວ ແລະສວິສເຊີແລນ ກອງປະຊຸມຄັ້ງນີ້ ດຳເນີນໄປພາຍໃຕ້ຄຳຂວັນທີ່ວ່າ ການເປັນຄູ່ຮ່ວມລັດຖະສະ ພາເອ ເຊຍຢູໂຣບ ເພື່ອການພັດທະນາແບບຍືນຍົງ ກອງປະຊຸມ ASEP ແມ່ນພາກສ່ວນນຶ່ງຂອງຂັ້ນຕອນການເປັນພາຄີລະຫວ່າງ ລັດຖະ ສະພາເອເຊຍແລະຢູໂຣບ ຊຶ່ງຜົນຂອງກອງປະຊຸມດັ່ງກ່າວນີ້ ຈະມີການ ລາຍງານໃຫ້ ກອງປະຊຸມສຸດຍອດເອເຊຍ-ຢູໂຣບ ຊຶ່ງຈະໄຂຂຶ້ນທີ່ນະຄອນຫຼວງ ວຽງຈັນໃນຕົ້ນເດືອນ ໜ້ານີ້ ກອງປະຊຸມລັດຖະສະພາເອເຊຍຢູໂຣບຄັ້ງທີ 1 ໄຂຂຶ້ນທີ່ເມືອງ Strasbourgh ປະເທດ ຝຣັ່ງໃນປີ 1966 ຕິດຕາມດ້ວຍຄັ້ງທີ 2 ທີ່ກຸງມະນີລາປະເທດຟີລິບປິນ ໃນປີ 2002 ທຸກໆສອງປີຫຼັງຈາກນັ້ນ ກໍໄຂຂຶ້ນທີ່ນະຄອນເຫວ້ ປະເທດຫວຽດນາມ ທີ່ນະຄອນ Helkinki ປະເທດຟິນແລນ ທີ່ນະຄອນຫຼວງປັກກິ່ງ ປະເທດຈີນ ແລະທີ່ນະຄອນ Brussels ປະເທດແບລຢ້ຽມ ຕາມລຳດັບ